

**Menighetens visjon og mål**

Menighetsrådet har vedtatt følgende visjon for Eiksmarka menighet:

***«Eiksmarka kirke - ett sentrum, ingen grenser***

* ***En kirke for alle på Eiksmarka***
* ***Et rom for glede, undring, håp, felleskap og livets merkedager***
* ***Et utsiktspunkt mot hele verden og hele himmelen***

Vi vil at Eiksmarka kirke skal være åpen. Åpen mot verden, mot folk på Eiksmarka og mot den virkelighet som kalles himmelen. Vi ønsker at enda flere kommer til kirken for gudstjenester, viktige livsriter som dåp, konfirmasjon, bryllup og gravferder, og andre aktiviteter. Eiksmarka kirke bærer en tydelig identitet som kirke; ny, men forankret i en gammel tradisjon. Denne trygge identiteten skaper åpenhet, rom og raushet.

Vi ønsker også at Eiksmarka kirke skal være en kulturkirke med stor takhøyde og vide horisonter. Vi vil at foreninger og lag skal bruke kirken til konserter, kulturkvelder, foredrag og foreningsmøter. For oss er slike fellesskap verdifulle for nærmiljøet og et uttrykk for Guds skaperglede. Vi drømmer om en kirke som skal være Eiksmarkas storstue, med husrom og hjerterom for alle.

**Våre overordnede mål for 2022 var:**

* **Se, ivareta og imøtekomme spørsmål og henvendelse til dåp. Markere dåpsbarnas tilhørighet til Eiksmarka kirke gjennom egen engel i vårt nye dåpsminne i kirkerommet.**
* **Rekruttere og ta vare på frivillige.**
* **Skape godt arbeidsmiljø og god samhandling mellom ansatte, frivillige og våre samarbeidspartnere. Felles stabsmøter med staben i Østerås, noe som ivaretar særlig fellesskap og faglighet.**
* **Sikre god synlighet i lokalmiljøet - god markedsføring og kommunikasjon:** 
  + **En *stadig større* andel av lokalbefolkningen skal ha en opplevelse av tilhørighet til deres lokale kirke**
  + **Det skal være mulighet for å komme til Eiksmarka kirke i ulike sammenhenger - og slik få et nært forhold til den**
* **Sikre oppbyggelige aktiviteter i kirken og lokalmiljøet** 
  + **Både kirke og kultur**
* **Sikre god økonomi og effektiv drift** 
  + **Gode inntekts- og tilskuddskilder gir oss handlingsrom og muligheter**

Hver for oss og sammen er formålet med vår innsats uttrykt slik i Trossamfunnsloven og Kirkeordningen for Dnk:   
”*Å vekke og nære det kristelige liv i soknet, særlig at Guds ord kan bli rikelig forkynt, syke og døende betjent med det, døpte gis trosopplæring, barn og unge samlet om gode formål og legemlig og åndelig nød avhjulpet.”*

**Menighetsråd og stab**Menighetsrådet har bestått av Thomas Holth (leder), Lars Petter Haugen (nestleder og fast representant i Fellesrådet), Trine Listerud Risan (vararepresentant til Fellesrådet), Arne Lundstadsveen, Jørgen Otelius Tovik, Bjørn Brandsæter og Else Engebretsen (sokneprest).  
  
Kirkeforvalter har møtt fast i menighetsrådet og vært dets sekretær.  
  
Menighetsrådet har i 2022 avholdt 7 møter og hatt 48 saker til behandling.   
  
Eiksmarka menighet lever i tett naboskap med Østerås menighet. De to menighetene har sitt nedslagsfelt i et lokalmiljø der grupper flytter seg frem og tilbake mellom de to kirkene og menighetene. Deler av menighetenes arbeid skjer derfor i form av samarbeid om felles aktiviteter. Staben i Eiksmarka menighet består dels av egne tilsatte, og dels av medarbeidere som er ansatt for å betjene begge menighetene. I 2022 har fortsatt stabene i de to menighetene hatt felles stabsmøter annenhver uke (oddetallsuker i Østerås kirke). Dette har blitt evaluert og ser ut til å være en god løsning som de ansatte setter pris på både faglig og sosialt.

Eiksmarka menighet vil være en åpen og inkluderende menighet der det er fokus på mangfold, både når det gjelder aktiviteter og sammensetning av stab, råd og andre utvalg.  
  
I 2022 bestod staben av følgende:

* **Sokneprest:** Else Engebretsen (100%) Hilde Barsnes som vikarprest på enkelte gudstjenester.
* **Kateket:** Maria Næs (100 %)
* **Menighetspedagog:** Ingunn Vegge (40 % i Eiksmarka og 60 % i Østerås, fom. 1.8.22)
* **Organist/kirkemusiker:** David Maiwald (55%)
* **Kirketjenere:** Maria Skaugset, Edel Sofie Korsgården Øverli, Fanny Elida Rosvold, Sofie Fossum, Sigrid Vestgarden og Jenny Bertine Vegge. Alle i timebaserte stillinger.
* **Sekretær:** Siri Herland (20% i Eiksmarka og 20% i Østerås)
* **Diakon:** Mari Thorsen (20 %) (Fødselspermisjon fra 01.08.21-05.03.23).   
  Vikar: Kaja Tetlie Syversen (fram til mars 2023).
* **Kirkeforvalter:** Mari Louise Sulheim Søreide (50% i Eiksmarka og 50% i Østerås)

**Arbeidsgrupper og utvalg**

Menighetens arbeid har vært organisert gjennom følgende ulike arbeidsgrupper og utvalg:

* **Menighetsrådets arbeidsutvalg** (AU) har bestått av Thomas Holth (leder), Lars Petter Haugen (nestleder), Else Engebretsen (sokneprest) og Mari Søreide (kirkeforvalter)
* **Onsdag i kirken (ONIK):** Ragnar Telhaug, Nora Fjose og Else Engebretsen (sokneprest)
* **Redaksjonskomite for Menighetsbladet (sammen med Østerås menighet):** Palle Ydstebø (redaktør), Per Olav Vangen (sokneprest Østerås), Else Engebretsen (sokneprest Eiksmarka), Ingrid Marie Liodden (sluttet våren 2022) og Lars Petter Haugen (nytt medlem i 2022). Distribusjon av menighetsbladet har skjedd ved frivillig innsats og kirkeforvalter
* **Klokkere/medliturger:** Lars Furuseth, Else Marit Kjuus, Ragnar Telhaug, Bjørg Mordal Meyer, Rachel Husebø Chambenoit, Rolf Rasch-Engh, Liv Kristoffersen
* **Kirkeverter:** Ragnar Telhaug, Luc Chambenoit, Jorunn Furuseth og Helge Kjuus
* **Kontakt til Bibelselskapet:** Ragnar Telhaug
* **Haslumseter kapell:** Jan Ragnar Boland
* **Barne-** **og familieutvalg:** Iselin Eidheim, Gudny Lundstadsveen, Bjørn Brandsæter (MR-medlem), kateket og menighetspedagog
* **Dugnad:** Ole-Wilhelm Meyer, kirkeforvalter og andre frivillige i nabolaget
* **HEI-festivalen**: Forvalter, kateket og Arne Lundstadsveen (MR-medlem) + samarbeidspartnere

**Kirkebygget – «kulturkirken»**

Eiksmarka kirke har blitt et viktig samlingspunkt for nærmiljøet på Eiksmarka. Kirkebygget har vært utleid til flere aktører, og det har i 2022 vært forskjellige kulturarrangementer av ulik størrelse i kirken.

Det har blitt arrangert flere konserter i kirken. Privatpersoner har leid bygget til dåpsselskap, konfirmasjonsselskap, minnesamvær og familiesammenkomster. Andre har leid bygget til årsmøter i sameier, golfklubb, organisasjoner, tema/kurskvelder med mer.

**Eikeblaas** har holdt faste ukentlige øvelser i kirken på mandager, frem til 1. september 2022, da de takket nei til forlenget avtale ved innføring av leiebetalinger.

**Nabokoret** har sine øvelser i kirken hver torsdag, unntatt i skoleferiene.

**Bærum Private Musikkskole** har leid lokalet i underetasjen og hatt pianotimer gjennom hele uken fra mandag – torsdag, også unntatt i skoleferiene.

**Innerwheel** har leid lokalet og hatt sine møter her.

**Lions club** Eiksmarka-Hosle har leid lokalet og hatt sine møter her.

**«Bønn og bevegelse» med AnnieOne**: Slutten av våren 2022 og hele høsten 2022 har det vært satt opp tidspunkt på henholdsvis tirsdag kveld og lørdag morgen for «Bønn og bevegelse» med AnnieOne (Annie Manshaus). En times tid i kirken med fokus på bibeltekst, stillhet, balanse- og bevegelighetsøvelser, som har vært til stor glede for mange i alder 20-70 år på Eiksmarka. Kirken støttet dette initiativet med 20.000 kr i oppstartsfasen i 2022. AnnieOne fortsetter med «Bønn og bevegelse» også inn i 2023, selv om kirken ikke lenger er med på å finansiere tilbudet.

**Gudstjenesteliv**

Etter enda en jul i pandemiens tegn, startet vi igjen opp med gudstjenester søndag 16. januar. Dog i første omgang med et mindre antall mulige/tillatte til stede. Gudstjenesten er menighetens hovedsamling. Det legges derfor vekt på at det skal være en god variasjon gjennom året. Vi bruker vår lokale grunnordning når det gjelder liturgi, men varierer denne noe etter hovedfokus på den enkelte gudstjeneste. 1. søndag i vårt høstsemester; søndag 21. august, tok vi i bruk vår nye liturgi som ble resultatet av vår prosess med ny liturgi. Her ble syndsbekjennelsen etter en forsøksordning, plassert tilbake til gammel plassering. Vi har gjennom året invitert medliturger til flere oppgaver i selve gudstjenesten. Dette er en frivillig tjeneste inn i gudstjenesten som vi er svært takknemlig for og som blir satt umåtelig stor pris på av hele menigheten.

Det er med stor glede vi konstaterer at Eiksmarka kirke også i 2022 hadde et stort antall dåpshandlinger. Det var 21 barn som ble døpt i året som gikk. Med utgangspunkt i Eiksmarka kirkes visjon er det svært viktig for oss at dåpsfamiliene føler seg særlig velkommen og ivaretatt. Vi ønsker inderlig at deres opplevelse med kirken er udelt positiv og at dåpsdagen blir et minne for livet.

Som en ny ordning i 2022, ble det for hvert dåpsbarn hengt opp en engel i vårt nye dåpsminne i kirkerommet. Dåpsminnet er designet av interiørarkitektene «Nyfelt og Strand». Vi håper også at dåpsdagen skal markere starten på mange gode opplevelser fremover i deres soknekirke. Vi har også hatt fire enkeltseremonier på lørdager. Her er det kun deltakelse av den enkelte dåpsfamilie med sitt selskap. Av nykommere dette året kan nevnes vår EIKAM Festivals gudstjeneste 13. februar og vår Søren Kierkegaard messe 20. november som begge var godt besøkt. Dessuten var 2022 første året hvor vi hadde lagt opp vår 1. søndag i advent gudstjeneste etter julegrantenningen ved Eiksmarka bibliotek. Etter gudstjenesten gikk vi alle ned til den tradisjonsrike feiringen av 1. søndag i advent på Eiksmarka. Barnekoret sang både i kirken og under julegrantenningen. På 3. søndag i advent hadde vi flott innsettelse av vår nye menighetspedagog Ingunn Vegge med deltakelse av ny prost i Bærum; Ingeborg Sommer. Her introduserte vi vår familiemesse med utdeling av våre dåpsminne-engler i juleeske med røde fløyelsbånd.

Ellers hadde vi gjennom året også fine gudstjenester for barn og unge: Presentasjonsgudstjenesten for konfirmantene søndag 30. januar kl. 15.00, fastelavnsgudstjeneste 6. mars, ungdomsmesse 8. mai, familiemesse med Tårnagent 15. mai, familiemesse med utdeling av 4-årsbok 23. oktober, samt de to før nevnte familiemessene i adventstiden.

Tilrettelagte konfirmasjon løp av stabelen lørdag 7. mai. Og med stor glede nevnes våre to konfirmasjonsgudstjenester lørdag 3. september.

Alle helgens gudstjenesten søndag 6. november ble gjennomført med solisten Jacob Abel.

Vi rakk også å ha en fin musikalsk adventsgudstjeneste med deltakelse av Nabokoret.

Julaften hadde vi gudstjeneste på Eikstunet kl. 12.00 og deretter var det gledelig endelig å kunne feire julaftengudstjeneste på vanlig vis kl. 14.30 med barnekoret og 16.00 med solist. Også juledag gikk sin gang på tradisjonelt vis med trompetist.

Vi hadde i tillegg 16 andakter gjennom året på Eikstunet.

**Diakoni**

Vi har dette året hatt en 20% stilling i diakoni. Mari Thorsen er ansatt i denne stillingen som deles med Haslum menighet (20/80 %), men har hatt fødselspermisjon fra 01.08.21 (etter forlenget permisjon er hun tilbake 05.03.23).  
Stillingen har i 2022 vært ivaretatt av diakonvikar Kaja Tetlie Syversen.

Kaja har satt i gang «Åpen kirke» som er et diakonalt tilbud på dagstid annen hver torsdag i Eiksmarka kirke.

Her har det vært ulike foredrag ved bl.a. Mari Wirgenes, Kjersti Rikheim, Ingunn Vegge, Anne Storrusten og Annie Manshaus Lingjerde. Det har også blitt servert lunsj og man har hatt mulighet til en stille stund med lystenning i kirken.

**Kirkemusikk**

Etter pandemien har kirkemusikken i Eiksmarka fått en flott oppstart med lanseringen av den første EIKAM festivalen 11.-13. februar. Nærmiljøet og menigheten har lenge etterlyst et tilbud fra kirken som setter fokus på klassisk musikk på internasjonalt høyt nivå samt formidler denne viktige musikktradisjonen til yngre generasjoner. Det er derfor svært gledelig at dette formatet skal gjennomføres også i 2023 og bidrar til økt interesse for vår kirke blant et nytt publikum, noe som vil skape ringvirkninger for menigheten utover selve festivalen.

Det er ellers blitt gjennomført gudstjenester med variert musikalsk karakter. Flere søndager har det deltatt profesjonelle, innleide musikere, som for eksempel under konfirmasjonsgudstjener eller gudstjenester med innsettelser av nye kollegaer. Koronatilbudet «Åpen kirke» med levende musikk i mange timer fra 2021 ble ikke gjennomført i år, men etterlyst av flere som savnet denne form for åndelig tilbud i kirken.

Allehelgens minnegudstjeneste ble i år markert med fire seriøse sanger av Brahms, der Jacob Abel sang basspartiet. Tekstene som omhandler tap, død og fortvilelse ble lagt ut slik at publikum kunne følge med under musikken som ble sunget på tysk. Det samme programmet ble presentert for Eikstunet samme dag. Eikstunet har fått flere musikkinnslag gjennom året, under EIKAM festivalen fikk de besøk av en ung strykekvartett, i adventstiden sang barn for dem. ONIK er også blitt besøkt.

I år ble det også lansert et pilotprosjekt «Kirkegaardmessen» der sokneprest hadde lagt opp til en gudstjeneste i form av et skuespill der hun selv spilte Søren Kirkegaard. Gudstjenesten ble beriket av to unge sangere som sang og spilte fra Mozarts opera Don Giovanni som står sentralt i Kirkegaards liv og verk. Denne litteraturgudstjenesten ble svært godt tatt imot av publikummet og det etterlyses en reprise av dette opplegget. Det kan overføres til andre sentrale personligheter som for eksempel Grundtvig, Hamsun eller Sartre.

Det er også ønskelig å etablere årets egen julekonsert (jf. årsrapport barnekor) med Eiksmarka barnekor og gjester som en jevnlig hendelse i Eiksmarka kirke. Det vurderes et samarbeid med Jannike Kruse eller andre artister neste gang.

**Barnekor**

Per januar 2023 har Eiksmarka barnekor nå 35 medlemmer. Det er noen kollisjoner for barna med ulike andre fritidsaktiviteter slik at deltakelse på øvelser og på konserter eller gudstjenester er noe varierende. Heldigvis er antallet sangere økt til et omfang som gjør koret mindre sårbart med tanke på opptredener.

Koret er ellers i fin utvikling etter årene uten vanlig aktivitet. Barna blir gradvis lært opp til å innordne seg i en større sammenheng og liker stort sett ritualene og rutinene rundt korvirksomheten. Ikke minst diskuteres det jevnlig barnas spørsmål rundt tro og kirke i forbindelse med salmetekstene. Barnekoret hadde sin store første aktivitet under EIKAM kammermusikkfestivalen i februar, der de deltok på familiekonserten. De presenterte «dyriske sanger» og var støttespillere under fremføringen av «dyrenes karneval». Mens vårsemesteret ellers fortsatt var preget av frafall, manglende rutiner og motivasjon, ble starten av høstsemesteret en fin opplevelse med opptreden under den lokale Hei -festivalen, der barnekoret fremførte sanger fra Astrid Lindgrens verden. Der fikk noen sangere også anledning til å prøve seg som solist, noe særlig jentene i koret synes er stas. I løpet av året har koret lært seg de liturgiske ledd fra allmenserien slik at de kan delta i flere vanlige gudstjenester i tillegg til familiegudstjenester, noe både barna og menigheten setter pris på. Koret har hatt en vellykket opptreden under kantorenes felleskonsert i Østerås kirke. Her fikk de øvd seg til å gå og stå i rekke, vente og lytte og å inngå i en større sammenheng der fokuset ikke er rettet eksklusivt mot dem. Koret sang på Eiksmarkas lokale julegrantenning sammen med det lokale korpset, en ypperlig mulighet for koret og menigheten til å markere seg som en aktiv og synlig gruppe i nærområdet. Eiksmarka barnekorets egen julekonsert ble en suksess både musikalsk og publikumsmessig. Denne 75 minutters lange konserten ble beriket av tre unge profesjonelle musikere som det har vært mulig å engasjere, takket være en ekstra bevilgede midler fra Ung kirkesang sør-øst. På julaften sang koret utdrag fra julekonsertrepertoaret sitt og leverte bra sang under prosesjon og resesjon, selv om koret var noe redusert ettersom mange familier i Eiksmarka pleier å dra på hytta på slike høytider. Det er ekstra gledelig at det er kommet flere gutter inn i koret. De trenger riktignok en annen oppfølging enn jentene i samme alder og det ville vært ønskelig å kunne tilby guttekoraktivitet i Eiksmarka kirke om stillingen til organisten øktes noe.

**Barne- og ungdomsarbeid (trosopplæring)**

2022 var et godt år for trosopplæringen og vi har fått gjennomført de aller fleste av aktivitetene våre. Noe ble likevel avlyst grunnet korona i starten av året og manglende menighetspedagog frem til august. Mange har savnet å møtes og det har vært utrolig hyggelig å se gamle og nye fjes på tiltakene våre. Vi ser frem til et nytt år!

* **Babysang:** Sangstund i kirkerommet i ca 30 minutter og påfølgende lang lunsj i menighetssalen. I løpet av året har oppmøtet ligget i snitt på over 17 babyer med mor, far, besteforeldre eller dagmamma. Det har vært opp til 28 til stede av gangen. Tilbudet ledes av menighetspedagog, som et trosopplæringstiltak, og ble satt i aktivtet igjen fra høsten 2022 etter tilsetting av menighetspedagog. Det er fremdeles et stabilt team av frivillige som møter opp onsdager for å lage lunsj og skape god atmosfære, samt yte hjelp med de små; Elisabeth Abel Rognlien, Jorunn Furuseth, Kjersti Rikheim og Liv Klevstrand. Vi opplever alle mening i oppgaven vår knyttet til denne aktiviteten, og ser at det betyr mye for foreldre å ha et slikt møtepunkt. I november arrangerte vi førstehjelpskurs for foreldregruppen med 28 deltakere både fra foreldre og besteforeldregenerasjonen. Alle som møtte opp, var svært fornøyd og kjente på nytteverdien av kurset Lena Woll fra Ditt barns førstehjelp holdt. Det var tradisjon for disse kursene før pandemien, vi skal jobbe for at kirken igjen blir en viktig møteplass for livreddende kunnskap.
* **Utdeling av mitt dåpsminne:** Til gudstjenesten tredje søndag i advent ble alle døpte i tidsrommet oktober 2021-oktober 2022 invitert til å komme for å få sin dåpsengel. I år valgte vi også å bruke denne søndagen til innsettelse av menighetspedagog Ingunn Vegge. Det var ikke mange barn som møtte, men vi hadde en fin gudstjeneste sammen vi som var der. Vi gir ikke opp tiltaket av den grunn, men håper at det vil ha positiv effekt at vi på ulike måter forbereder foreldre på at det vil komme en invitasjon, og prøver også neste år.
* **Småbarnssang:** I 2022 ble det arrangert småbarnssang åtte onsdager. Liv Klevstrand var pianist de fleste gangene, men vi har også brukt digital spilleliste. Det har vært fire ulike voksne som har ledet sangen; Maria Fritz, Solveig Marie Brenna, Jenny Bertine Vegge og Ingunn menighetspedagog. Opplegget har vært som tidligere år: en halvtime med sang og påfølgende kveldsmat. Oppmøtet er stabilt, og ligger på 15-20 barn med en eller to voksne. Dette er en aktivitet som vi ønsker å styrke neste år. Menighetspedagog følger dette tett.
* **4-årsbok:** Vi feiret gudstjeneste med utdeling av 4-årsboka «Linda og den lille kirken». Barn og foresatte ble i tillegg spesielt invitert til familiemiddagen i forkant av gudstjenesten. Her snakket vi om boka og om familien, som boka forteller mye om. Barna fikk i oppgave å tegne familiene sine. I gudstjenesten spilte kateket Maria Næs mega-lotto sammen med 4-åringene, et opplegg som følger med boka. I år var det ni fireåringer som deltok på samlingen som ble en fin og morsom stund med aktivt deltakende barn. De snudde lottobrikker og hjalp til med å finne ut av hvor i kirkerommet de ulike symbolene på brikkene hører hjemme. De fikk så utdelt bok med tilhørende lottospill med noen av de samme symbolene som vi spilte med i gudstjenesten.
* **6 års bok:** Endelig kunne vi følge tradisjonen og invitere skolestartere til HEI-festivalen for samling, og for å motta 6-årsboken «Tre i et tre». Vi hadde samling i kirkerommet der 6-åringene ble ønsket velkommen til kirken, fikk høre om Sakkeus og hvordan Jesus møtte ham og kalte ham ved navn. Alle fikk laget navnesnor med treperler festet til en nøkkelring. Dette er et symbol på at nettopp de er velkomne hos oss, med hele seg. Alle fikk komme opp på scenen for å motta boka. Det var syv barn som mottok bok i år.
* **Tårnagenthelg:** I samarbeid med Østerås menighet arrangerte vi i år Tårnagent-helg for 3. og 4.-klassingene i Eiksmarka kirke i mai. Det deltok 37 barn. Tårnagent opplegget handler om å bli kjent med kirken sin og leke agenter og utforske ulike deler av kirken. I år var temaet “Oppstandelsen”. Tårnagentene fikk utdelt agentutstyr da de kom og lærte Tårnagent-sangen som de sang med bevegelser i gudstjenesten på søndag. De ble så inndelt i grupper og løste ulike poster i og utenfor kirken som ga dem koder. Postene bestod blant annet av besøk i kirketårnet og leting etter bokstaver med UV-lys, leting etter bilder og tall i både Kapla, slush og kjellerrom og fortelling om oppstandelsen. På alle postene skrev de ned kodene de løste i agentheftet sitt. Kodene ble brukt i gudstjenesten for å løse den siste oppgaven og åpne skatten. De er nå alle ekte Tårnagenter.
* **Lys Våken**: I samarbeid med Østerås menighet arrangerte Eiksmarka menighet «Lys Våken» for 5.- og 6.-klassinger første helg i advent. Vi gjennomførte i år dette tiltaket som normalt med veldig god oppslutning med 55 barn til stede, ni av dem fra Eiksmarka. I løpet av lørdagen hadde vi gudstjenesteverksted, leker, god mat, lysvandring utendørs, juleverksted og grilling. Søndag hadde vi en kjempeflott gudstjeneste der rundt 80 barn og unge (30 ungdomsledere i tillegg til barna) danset Lys Våken dansen oppe ved alteret. Det var en flott opplevelse og barna deltok i mange ledd i gudstjeneste, også med dramatisering i prekenen.
* **Konfirmasjon**: I år ble 26 konfirmanter konfirmert i Eiksmarka, et ganske lite kull. Vi arrangerte konfirmantleir som vanlig på Hurdal verk folkehøyskole. Det var en morsom uke fra mandag til søndag, med stappfullt program hver dag. I løpet av konfirmasjonstiden lærer de, å stille spørsmål og diskutere om blant annet disse temaene: Konfirmasjonstiden, dåp, Gud - treenigheten og gudsbilder, nattverd og gudstjenesteledd, solidaritet, Bibelen, Jesus, fordommer – fleip og fakta om kristen tro, livsmestring, psykisk helse og rus, tro og vitenskap, døden og det evige liv, påsken og fellesskap. Konfirmasjonsdagen i september ble en flott feiring.
* **Lederkurs**: Høsten 2022 ble det avholdt lederkurs for årets konfirmanter i samarbeid med Østerås. Kurset består av seks kveldssamlinger og avsluttes med deltakelse som ledere på Lys Våken. Det var 26 deltakere til sammen, der fire av disse ble konfirmert i Eiksmarka. Temaene vi har hatt er: Hvordan være leder? Hvordan være en god leder? Grenser som skaper. Passer jeg inn? Lys Våken planlegging, og Den lille og store fortellingen. Mange av deltakerne har blitt med videre i Good News Tensing miljøet og er ivrige på å bli med videre som ledere inn i konfirmasjonsarbeidet.
* **Tilrettelagt konfirmasjon**: Det var i år fire tilrettelagt konfirmanter fra hele Bærum som hadde all undervisning, samt ble konfirmert, i Eiksmarka kirke. Disse ble fulgt opp av kateketer fra sin soknemenighet, samt sokneprest og organist fra Eiksmarka. Det er også planlagt å avholde en reunion for disse fire på nyåret av 2023.
* **Barnehagene:** De observante kirkegjengerne har nok oppdaget alle englene som pryder vinduet i kirkerommet. Disse har barn fra alle soknets barnehager hatt med da de i gnistrende vintervær kom til stjernevandring før jul. Stjernene som henges opp rundt i kirkebygget viser vei til Jesusbarnet, og på veien dit møter de flere aktører fra juleevangeliet som forteller sin del av fortellingen. Vi synger julesanger, snakker om advent, og hvorfor vi feirer jul, og får et godt og nært møte med barna og de ansatte i barnehagene. Siden menighetspedagog først ble ansatt i høst, var dette første møte med barnehagebarna, og danner et godt grunnlag for videre kontakt.
* **Kirke/skole**: Vi er meget takknemlig for vårt gode samarbeid med Eiksmarka skole. Det er tradisjon for å ha følgende undervisning på skolen:
* **3**. klasse: undervisning om kirkebygg og kristne symboler
* **4**. klasse: undervisning om monoteistiske religioner i kirken
* **5**. klasse: påskevandring i kirken
* **6**. klasse: omvisning i Haslum kirke av kateket i menighet + pilegrimsvandring derfra
* **7**. klasse: «Nikodemuskro» i kirken – opplegg der presten og kateketen svarer på spørsmål elevene på forhånd har forberedt.

Vi kom noe sent i gang med kontakten med skolen og fikk derfor ikke gjennomført med alle kull i år. Vi hadde 5. klasse på besøk før påske på påskevandring og 7. klasse på Nikodemuskro før sommeren og 6. klasse var på pilegrimsvandring i september.

Vi gjennomførte også «Omsorg for andre», der elever fra 3. og 6. klasse skriver julekort og baker kaker til beboerne på Eikstunet. Skolen lånte også kirken til sin Lysmesse der de rigger og har juleavslutning i kirkerommet. Dette ble en suksess i år med hele skolen og mange foreldre til stede.

* **KRIK Eiksmarka**: Vi har startet opp igjen KRIK Eiksmarka i 2022 og det har vært veldig gøy! I løpet av året har vi fått dannet en liten kjerne på fem-seks ungdommer som nå møter opp på de fleste samlinger. På det meste har vi vært 11 stykk på en samling. Vi møtes på Eiksmarka skole i den store (og nyoppussede) gymsalen og har lek, aktivitet, stafetter og idrett og en kort andakt. Deretter går vi opp i kirkens Tweens rom og lager toast og smoothie sammen. Vi fikk støtte av KRIK til både Kick off i januar og sommeravslutning, og fikk i tillegg 10 kanonballer i julegave. KRIK har vært gode på oppfølging og vi har hatt besøk av ei fra KRIK Viken på en samling, som også vil besøke oss våren 2023. Til jul hadde vi juleavslutning, der vi bakte og pyntet pepperkaker, drakk gløgg og kakao og spilte ut juleevangeliet. Vi ser frem til et nytt år med KRIK og ønsker flere deltakere hjertelig velkommen.
* **Søndagsskole:** Søndagsskole-teamet i Østerås og Eiksmarka består fremdeles av Liv Eriksson, Inger Åste Svilosen og Hildegunn Bernsen. De gjør en fantastisk innsats ovenfor menighetenes barn og har varierte og kreative samlinger der barna lærer, opplever og skaper. Det har vært syv samlinger i Østerås kirke. Det oppleves som riktig å holde seg til ett lokale. Her er det som trengs av utstyr/ hobbyting og lekekrok for de minste, og det betyr ikke minst faste og trygge rammer som gir mulighet for kontinuitet. Antall deltakere har variert fra to til 20. Søndagsskolen vår er medlem i Søndagsskolen Norge.
* **Familiemiddag**: Familiemiddag har dette året vært holdt på torsdager, som et prøveprosjekt. Våren var det tre middager og på høsten fire. Det har vært fra 20 til 40 glade tacospisere på familiemiddagene. I oktober ble fireåringene spesielt invitert, og kateket Maria hadde samling med dem i kirkerommet. Årets siste familiemiddag ble holdt som grøtfest med juleforestilling med Kattas figurteater. Det har ellers ikke vært noe spesielt opplegg knyttet til middagene, men verdifull tid for barn og voksne til å være sammen.

***Nøkkeltall***Medlemstall i soknet:

|  |  |  |  |
| --- | --- | --- | --- |
| **Eiksmarka** |  |  |  |
|  |  | **2022** | **2021** |
| Medlemmer |  | 3075 | 3131 |

Konfirmanter i 2022: 76 % oppslutning (26 av 34 døpte).

*Tabellen under viser statistikken og nøkkeltallene for menighetens aktiviteter gjennom 2022.*

|  |  |  |  |  |  |  |
| --- | --- | --- | --- | --- | --- | --- |
| ***Nøkkeltall fra årsstatistikken - aktivitet*** | ***2022*** | ***2021*** | ***2020*** | ***2019*** | ***2018*** | ***2017*** |
| *Døpte tilhørende Eiksmarka sokn* | *19* | *25* | *36* | *37* | *34* | *30* |
| *Døpte i Eiksmarka kirke* | *21* | *-* | *-* | *-* | *-* | *-* |
| *Konfirmerte* | *26* | *46* | *39* | *36* | *45* | *31* |
| *Gjennomsnitt per gudstjeneste* | *78* | *63* | *57* | *101* | *102* | *99* |
| *Gudstjenester totalt* | *36* | *25* | *35* | *48* | *44* | *46* |
| *Gudstjenstedeltakere totalt* | *2823* | *1581* | *1998* | *4820* | *4469* | *4539* |
| *Antall nattverdgjester* | *936* | *394* | *893* | *1570* | *1 339* | *1368* |
| *Antall gudstjenester med dåp* | *11* | *10* | *13* | *17* | *17* | *17* |
| *Antall konfirmasjonsgudstjenester* | *3* | *4* | *4* | *3* | *3* | *3* |
| *Juleaftengudstjenester* | *3* | *2* | *0* | *3* | *3* | *2* |
| *Barnehagevandringer* | *7* | *0 (grunnet covid)* | *5* | *6* | *6* | *Ikke aktuelt* |
| *Antall vielser* | *3* | *2* | *4* | *1* | *6* | *4* |
| *Antall gravferder* | *13* | *21* | *31* | *27* | *24* | *30* |

*Grunnet covid-19 ble det i 2022 i tillegg avholdt 4 enkeltseremonier med dåp i Eiksmarka kirke/selvvalgt lokalisasjon.*

**Økonomi**

Regnskapet for 2022 er gjort opp med et overskudd på kr. 103.612.   
Grunnet god innsats fra stab til å søke midler for å få gjennomført arrangementer og tiltak har menigheten et solid overskudd for året 2022. Vi har fått gjennomført de tiltak vi har planlagt og ønsket, og har hatt et godt fokus på å følge den enkeltes budsjett og gjennomføring av arrangement. Vi har populære og fine lokaler å leie ut, noe vi ser på inntektene fra ulike lag og personer som velger å bruke våre lokaler til deres tilstelninger. Vi må ha fokus på givertjeneste i året som kommer og bli flinkere til å informere om at vi gjerne mottar en gave til vårt arbeid i ulike sammenhenger hvor folk er innom kirken på tiltak som i utgangspunktet er gratis.

Givertjenesten innbrakte kr. 28.104,- (mot kr. 33.400,- i 2021)

Offer til menighetens egen virksomhet var på kr. 48.887,- (mot kr. 37.762,- i 2021)

Offer innsamlet til annen virksomhet var på kr. 39.258,- (mot kr. 21.133,- i 2021)

Overføring fra Bærum Kirkelige Fellesråd utgjorde i alt kr. 34 434,- (mot kr. 101.839,- i 2021)

Tilskuddet fra Bispedømmet var på kr. 117 421,- (mot kr. 112.000,- i 2021)

Tilskudd og gaver fra andre var på kr 107.560,- (mot kr. 20.160,- i 2021) (staben har vært flinke til å søke på tilskudd til våre arrangement; EIKAM-festivalen (30.000kr), Julekonsert med barnekoret (17.000kr), HEI-festivalen (47.400kr).

Det vises ellers til vedlagte driftsregnskap og balanse for 2022.

**Utsikter for 2023**

Med visjonen for Eiksmarka kirke, ”Ett sentrum – ingen grenser”, vil vi også fremover legge stor vekt på at Eiksmarka kirke skal oppleves som et gjestfritt og inkluderende bygg, tilgjengelig for kirkelige og andre formål i lokalsamfunnet.

Vi vil at Eiksmarka kirke skal bli det naturlige førstevalget til lokalbefolkningen for alle livets høytider, for dåp, konfirmasjon, vielser og bisettelser, og at mange ønsker å søke kirken for å delta i gudstjeneste. Vårt ønske er at en stadig større del av befolkningen deltar på våre arrangement og ønsker å komme tilbake – og aller helst engasjere seg som frivillige på kirkelige oppdrag.

Hva tenker og ønsker vi ellers for 2023 utover å ta vare på og videreutvikle menighetens eksisterende, godt innarbeidede aktiviteter i kirken?

*I 2023 vil vi satse på oppbyggelige aktiviteter i kirken for vårt lokalmiljø.  
Vi vil skape tilhørighet i våre fellesskap slik at den enkelte kjenner seg sett og får en opplevelse av at det var godt å være til stede.*

*Vi ønsker å rekruttere og ta godt vare på våre frivillige medarbeidere.*

*Vi ønsker at kirken og våre aktiviteter skal være synlig i lokalmiljøet.*

For å få til dette må vi fortsette å arbeide med å bedre vår kommunikasjon og markedsføring.

Vi vil også ha stort fokus på at det skal være et godt arbeidsmiljø og god samhandling mellom ansatte, frivillige og våre samarbeidspartnere.

Vi vil arbeide for å få en bedre økonomi som vil gi oss større handlingsrom og muligheter.

Menighetsrådet og staben vil i 2023 arbeide for:

* At Eiksmarka kirke og menigheten fremstår som attraktiv i lokalmiljøet.
* Tilby varierte gudstjeneste- og aktivitetstilbud – spesielt rettet mot barn og unge.
* At trosopplæringsplanen blir revidert.
* ha aktiviteter i og rundt kirkebygget av kulturell karakter.
* Å styrke informasjon om menighetens arbeid, ved blant annet å utvikle menighetens hjemmeside og Facebookside til en god kommunikasjonsplattform mellom kirken og de som bor på Eiksmarka/Fossum-område.
* Å være synlig for Eiksmarka senter og ønske nye beboere velkommen.
* Rekruttere og samtidig ta vare på eksisterende frivillige medarbeidere.
* Øke soknets egne inntekter og frie fondsmidler, ved blant annet å styrke givertjenesten.
* Opprettholde og styrke samarbeidet med både skole og barnehager.
* Knytte kontakter med lokale og eksterne musikalske krefter (sangere, kor og musikere), for medvirkning i blant annet gudstjenestene.
* Starte forsangergrupper for å styrke sangen i gudstjenesten. Blant annet gjennom små grupper og solister fra barnekoret.
* Utvide tilbudet innen sang for barn, kor både for 1. klasse, 2. – 4. klasse og et for 5. – 7. klasse. Samt videreutvikle KRIK-tilbudet for 5.-7. klasse og øke antallet deltakere.
* Tilby kurs i regi av Ung Kirkesang for at de eldste i barnekoret etter hvert kan få delansvar i kordriften og prøve seg som dirigenter.

Vi retter en stor takk til alle våre medarbeidere, både frivillige og ansatte, for den innsatsen de gjør hver på sin plass.

Framover blir det særlig viktig å ha fokus på å invitere nye inn i våre fellesskap. Både fordi vi ønsker å fylle rommene våre og bruke bygget, men også fordi vi vet fra erfaring og samtaler at det er godt å være i vårt kirkerom. Slik kan vi også få rekruttert nye mennesker til å engasjere seg hos oss som frivillige, nå som pandemien er over og mennesker undrer seg over hvor man skal bruke sin dyrebare tid. Da håper vi, også i tiden inn mot valg av nytt menighetsråd, og i tider med store krav om prestasjoner og alt man skal rekke, at stadig flere vil bruke sin tid i å bygge menighet på Eiksmarka.

Eiksmarka, februar 2023

Thomas Holth Mari Louise Sulheim Søreide

menighetsrådsleder kirkeforvalter

**Vedlegg: Årsregnskap og balanse for 2022**